Na temelju članka 95. stavak 1. Zakona o komunalnom gospodarstvu („Narodne novine" br. 68/18) i članka 22. Statuta Grada Lepoglave („Službeni vjesnik Varaždinske županije“ br. 6/13, 20/13, 33/13 i 31/14 – pročišćeni tekst, 6/18 i 24/18), Gradsko vijeće Grada Lepoglave na sjednici održanoj dana \_\_\_\_\_ 2019. godine, donijelo je

**O D L U K U**

**o komunalnoj naknadi**

**I. OPĆE ODREDBE**

**Članak 1.**

1. Ovom Odlukom utvrđuju se mjerila i uvjeti za plaćanje komunalne naknade na području Grada Lepoglave (u daljnjem tekstu: Grad), i to:
* područja zona u Gradu u kojima se naplaćuje komunalna naknada,
* koeficijent zone (Kz) za pojedine zone u Gradu u kojima se naplaćuje komunalna naknada,
* koeficijent namjene (Kn) za nekretnine za koje se plaća komunalna naknada,
* obveznik plaćanja komunalne naknade,
* obračun i utvrđivanje iznosa komunalne naknade,
* nekretnine važne za Grad koje se u potpunosti ili djelomično oslobađaju od plaćanja komunalne naknade
* opći uvjeti i razlozi zbog kojih se u pojedinačnim slučajevima odobrava djelomično ili potpuno oslobađanje od plaćanja komunalne naknade.

**Članak 2.**

1. Komunalna naknada je novčano javno davanje koje se plaća za održavanje komunalne infrastrukture.
2. Komunalna naknada je prihod proračuna Grada koji se koristi za financiranje održavanja i građenja komunalne infrastrukture.
3. Na temelju odluke Gradskog vijeća Grada Lepoglave, komunalna naknada može se koristiti i za financiranje građenja i održavanja objekata predškolskog, školskog, zdravstvenog i socijalnog sadržaja, javnih građevina sportske i kulturne namjene te poboljšanja energetske učinkovitosti zgrada u vlasništvu Grada, ako se time ne dovodi u pitanje mogućnost održavanja i građenja komunalne infrastrukture.

**Članak 3.**

1. Komunalna naknada plaća se za:

- stambeni prostor,

- garažni prostor,

- poslovni prostor,

- građevinsko zemljište koje služi obavljanju poslovne djelatnosti i

- neizgrađeno građevinsko zemljište.

(2) Komunalna naknada plaća se za nekretnine iz stavka 1. ovoga članka koje se nalaze na području na kojem se najmanje obavljaju komunalne djelatnosti održavanja nerazvrstanih cesta i održavanja javne rasvjete te koje je opremljeno najmanje pristupnom cestom, niskonaponskom električnom mrežom i vodom prema mjesnim prilikama te čini sastavni dio infrastrukture Grada.

(3) Građevinskim zemljištem koje služi obavljanju poslovne djelatnosti smatra se zemljište koje se nalazi unutar ili izvan granica građevinskog područja, a na kojemu se obavlja poslovna djelatnost.

(4) Neizgrađenim građevinskim zemljištem smatra se zemljište koje se nalazi unutar granica građevinskog područja na kojemu se u skladu s propisima kojima se uređuje prostorno uređenje i gradnja mogu graditi zgrade stambene ili poslovne namjene, a na kojemu nije izgrađena zgrada ili na kojemu postoji privremena građevina za čiju izgradnju nije potrebna građevinska dozvola. Neizgrađenim građevinskim zemljištem smatra se i zemljište na kojemu se nalazi ruševina zgrade.

(5) Garažni i poslovni prostor unutar vojne građevine i građevinsko zemljište unutar vojne lokacije ne smatraju se garažnim i poslovnim prostorom te građevinskim zemljištem koje služi obavljanju poslovne djelatnosti u smislu odredbi ovoga članka.

###### II. PODRUČJA ZONA

**Članak 4.**

1. Komunalna naknada plaća se na cijelom području Grada.
2. Područja zona u Gradu u kojima se naplaćuje komunalna naknada određuju se s obzirom na uređenost i opremljenost područja komunalnom infrastrukturom.
3. Prva zona je područje Grada koje je najbolje uređeno i opremljeno komunalnom infrastrukturom.

(4) U gradu Lepoglavi utvrđuju se tri (3) zone za utvrđivanje visine komunalne naknade i to:

I. ZONA – sve ulice u naselju Lepoglava, Očura, Muričevec

II. ZONA – naselja Kamenica, Crkovec, Kamenički Vrhovec, Kameničko Podgorje, Žarovnica, Vulišinec i Viletinec

III. ZONA – naselja Donja Višnjica, Gornja Višnjica, Zalužje, Bednjica, Višnjička Jazbina i Zlogonje

**III. KOEFICIJENT ZONA**

**Članak 5.**

1. Utvrđuju se koeficijenti zona (Kz) u svrhu određivanja komunalne naknade za:

 I. zonu 1,00

 II. zonu 0,90

III. zonu 0,80

**IV. KOEFICIJENT NAMJENE**

**Članak 6.**

(1) Koeficijent namjene (Kn) ovisno o vrsti nekretnine i djelatnosti koja se obavlja iznosi za:

- stambeni prostor - 1,00

- stambeni i poslovni prostor koji koriste neprofitne udruge građana - 1,00

- garažni prostor - 1,00

- poslovni prostor koji služi za proizvodne djelatnosti - 2,00

- poslovni prostor koji služi za djelatnosti koje nisu proizvodne - 3,50

- građevinsko zemljište koje služi obavljanju proizvodne djelatnosti - 0,20

- građevinsko zemljište koje služi obavljanju djelatnosti koje nisu - 0,35

proizvodne djelatnosti

- neizgrađeno građevinsko zemljište - 0,05

1. Za poslovni prostor i građevinsko zemljište koje služi obavljanju poslovne djelatnosti, kad se poslovna djelatnost ne obavlja više od šest mjeseci u kalendarskoj godini, koeficijent namjene umanjuje se za 50%, ali ne može biti manji od koeficijenta namjene za stambeni prostor odnosno za neizgrađeno građevinsko zemljište.
2. Za hotele, apartmanska naselja i kampove visina godišnje komunalne naknade ne može biti veća od 1,5% ukupnoga godišnjeg prihoda iz prethodne godine, ostvarenog u hotelima, apartmanskim naseljima i kampovima koji se nalaze na području grada Lepoglave.

###### V. OBVEZNIK PLAĆANJA KOMUNALNE NAKNADE

**Članak 7.**

(1) Obveznik plaćanja komunalne naknade je vlasnik odnosno korisnik stambenog prostora, garažnog prostora, poslovnog prostora, građevinskog zemljišta koje služi obavljanju poslovne djelatnosti i neizgrađenog građevinskog zemljišta na području grada Lepoglave.

(2) Korisnik nekretnine iz stavka 1. ovoga članka plaća komunalnu naknadu:

1. ako je na njega obveza plaćanja te naknade prenesena pisanim ugovorom

2. ako nekretninu koristi bez pravne osnove ili

3. ako se ne može utvrditi vlasnik.

(3) Vlasnik nekretnine solidarno jamči za plaćanje komunalne naknade, ako je obveza plaćanja te naknade prenesena na korisnika nekretnine pisanim ugovorom.

**Članak 8.**

(1) Obveza plaćanja komunalne naknade nastaje:

1. danom izvršnosti uporabne dozvole odnosno danom početka korištenja nekretnine koja se koristi bez uporabne dozvole,

2. danom sklapanja ugovora kojim se stječe vlasništvo ili pravo korištenja nekretnine,

3. danom pravomoćnosti odluke tijela javne vlasti kojim se stječe vlasništvo nekretnine,

4. danom početka korištenja nekretnine koja se koristi bez pravne osnove.

(2) Obveznik plaćanja komunalne naknade dužan je u roku od 15 dana od dana nastanka obveze plaćanja komunalne naknade, promjene osobe obveznika ili promjene drugih podataka bitnih za utvrđivanje obveze plaćanja komunalne naknade (promjena obračunske površine nekretnine ili promjena namjene nekretnine) prijaviti nadležnom upravnom tijelu Grada Lepoglave nastanak te obveze odnosno promjenu tih podataka.

(3) Ako obveznik plaćanja komunalne naknade ne prijavi obvezu plaćanja komunalne naknade, promjenu osobe obveznika ili promjenu drugih podataka bitnih za utvrđivanje obveze plaćanja komunalne naknade u propisanom roku, dužan je platiti komunalnu naknadu od dana nastanka obveze.

**VI. OBRAČUN I UTVRĐIVANJE IZNOSA KOMUNALNE NAKNADE**

**Članak 9.**

(1) Komunalna naknada obračunava se po četvornome metru (m2) površine nekretnine za koju se utvrđuje obveza plaćanja komunalne naknade i to za:

1. stambeni, poslovni i garažni prostor po jedinici korisne površine, koja se utvrđuje na način propisan Uredbom o uvjetima i mjerilima za utvrđivanje zaštićene najamnine („Narodne novine" br. 40/97)

2. građevinsko zemljište koje služi obavljanju poslovne djelatnosti i neizgrađeno građevinsko zemljište po jedinici stvarne površine.

(2) Iznos komunalne naknade po četvornome metru (m2) površine nekretnine utvrđuje se množenjem koeficijenta zone (Kz), koeficijenta namjene (Kn) i vrijednosti boda komunalne naknade (B).

(3) Vrijednost boda komunalne naknade (B) određuje odlukom Gradsko vijeće do kraja studenoga tekuće godine za sljedeću kalendarsku godinu.

(4) Vrijednost boda komunalne naknade (B) određuje se u kunama po četvornome metru (m2) korisne površine stambenog prostora u prvoj zoni grada Lepoglave.

(5) Ako Gradsko vijeće ne odredi vrijednost boda komunalne naknade (B) do kraja studenoga tekuće godine, za obračun komunalne naknade u sljedećoj kalendarskoj godini vrijednost boda se ne mijenja.

**Članak 10.**

(1) Rješenje o komunalnoj naknadi donosi Jedinstveni upravni odjel Grada Lepoglave u skladu s ovom Odlukom i Odlukom o vrijednosti boda komunalne naknade (B) u postupku pokrenutom po službenoj dužnosti.

(2) Rješenje o komunalnoj naknadi donosi se do 31. ožujka tekuće godine, ako se odlukom Gradskog vijeća Grada Lepoglave mijenja vrijednost boda komunalne naknade (B) ili drugi podatak bitan za njezin izračun u odnosu na prethodnu godinu te u slučaju promjene drugih podataka bitnih za utvrđivanje obveze plaćanja komunalne naknade.

(3) Rješenje o komunalnoj naknadi donosi se i ovršava u postupku i na način propisan zakonom kojim se uređuje opći odnos između poreznih obveznika i poreznih tijela koja primjenjuju propise o porezima i drugim javnim davanjima, ako Zakonom o komunalnom gospodarstvu nije propisano drukčije.

**Članak 11.**

(1) Rješenjem o komunalnoj naknadi utvrđuje se:

1. iznos komunalne naknade po četvornome metru (m2) nekretnine

2. obračunska površina nekretnine

3. godišnji iznos komunalne naknade

4. mjesečni iznos komunalne naknade odnosno iznos obroka komunalne naknade ako

 se naknada ne plaća mjesečno i

1. rok za plaćanje mjesečnog iznosa komunalne naknade odnosno iznosa obroka

komunalne naknade ako se naknada ne plaća mjesečno.

(2) Godišnji iznos komunalne naknade utvrđuje se množenjem površine nekretnine za koju se utvrđuje obveza plaćanja komunalne naknade i iznosa komunalne naknade po četvornome metru (m2) površine nekretnine.

(3) Ništavo je rješenje o komunalnoj naknadi koje nema sadržaj propisan stavkom 1. ovog članka.

(4) Protiv rješenja o komunalnoj naknadi i rješenja o njegovoj ovrsi te rješenja o obustavi postupka može se izjaviti žalba upravnom tijelu županije nadležnom za poslove komunalnog gospodarstva.

**Članak 12.**

1. Komunalna naknada za stambeni prostor, garažni prostor i neizgrađeno građevinsko zemljište plaća se u 4 tromjesečna obroka koji dospijevaju na naplatu najkasnije do 15. ožujka, 15. lipnja, 15. rujna i 15. prosinca tekuće kalendarske godine, dok obveznici plaćanja komunalne naknade za poslovne prostore i građevinsko zemljište koje služi za obavljanje poslovne djelatnosti istu plaćaju mjesečno, s danom dospijeća najkasnije do 20-tog u mjesecu za protekli mjesec.

###### VII. OSLOBAĐANJE OD PLAĆANJA KOMUNALNE NAKNADE

**Članak 13.**

(1) Od obveze plaćanja komunalne naknade u potpunosti se oslobađaju nekretnine važne za Grad Lepoglavu kako slijedi:

1. nekretnine u vlasništvu Grada Lepoglave ili nekretnine dane na korištenje Gradu Lepoglavi,
2. nekretnine u kojima obavljaju djelatnosti trgovačka društva, javne ustanove i druge pravne osobe, kojima je osnivač i vlasnik Grad Lepoglava,
3. nekretnine u kojima trgovačka društva, javne ustanove i druge pravne osobe iz oblasti javnih potreba obavljaju djelatnost koja se po zakonu financira iz Proračuna Grada Lepoglave,
4. nekretnine koje se koriste za obavljanje vatrogasne djelatnosti,
5. nekretnine koje koriste pravne osobe koje obavljaju djelatnosti javnog predškolskog, i osnovnoškolskog obrazovanja
6. nekretnine koje služe vjerskim zajednicama za obavljanje njihove vjerske i obrazovne djelatnosti

**Članak 14.**

1. Na obrazložen i dokumentiran zahtjev vlasnika odnosno korisnika nekretnine, obveze plaćanja komunalne naknade za stambeni prostor u potpunosti se oslobađa:
* obveznik komunalne naknade – član staračkog domaćinstva koje nema nikakvih prihoda ili su ti prihodi manji od 1.000,00 kn mjesečno po članu domaćinstva u prethodnoj godini. Pod staračkim domaćinstvom smatra se domaćinstvo u kojem živi samac ili dva člana oba starija od 65 godina.
1. Zahtjev za oslobađanje od obveze plaćanja komunalne naknade podnosi se najkasnije do 31. ožujka tekuće godine za tu godinu.

(3) Uz zahtjev iz stavka 2. ovoga članka obveznik plaćanja dužan je priložiti uvjerenje o visini ukupnih prihoda svih članova obiteljskog domaćinstva za prethodnu godinu te presliku osobne iskaznice za sve članove obiteljskog domaćinstva.

(4) Prihodom u smislu ovog članka smatra se prihod ostvaren na osnovi samostalnog i nesamostalnog rada, mirovine i drugih prihoda prema propisima o porezu na dohodak.

**Članak 15.**

1. Na obrazložen i dokumentiran zahtjev vlasnika odnosno korisnika nekretnine, obveze plaćanja komunalne naknade za poslovni prostor u potpunosti se oslobađa obveznik komunalne naknade za poslovni prostor (neovisno o tome da li služi za proizvodne ili neproizvodne djelatnosti) u prvoj godini nastanka obveze plaćanja.
2. Uz zahtjev iz stavka 1. ovoga članka, obveznik plaćanja dužan je priložiti izvod iz sudskog, obrtnog ili drugog odgovarajućeg registra iz koje je vidljivo obavljanje poslovne djelatnosti i adresa sjedišta poslovnog subjekta.

**Članak 16.**

1. Rješenje o potpunom oslobađanju od plaćanja komunalne naknade iz članka 13., 14. i 15. ove Odluke, donosi Jedinstveni upravni odjel Grada Lepoglave.

**VIII. PRIJELAZNE I ZAVRŠNE ODREDBE**

**Članak 17.**

Danom stupanja na snagu ove Odluke prestaje važiti Odluka o komunalnoj naknadi („Službeni vjesnik Varaždinske županije“ broj 25/01, 21/02-ispravak, 17/10 i 75/16).

**Članak 18.**

 Ova Odluka stupa na snagu osmog dana od dana objave u „Službenom vjesniku Varaždinske županije“.

**PREDSJEDNIK GRADSKOG VIJEĆA**

 **Robert Dukarić**

**O B R A Z L O Ž E NJ E**

**Nacrta prijedloga Odluke o komunalnoj naknadi**

Odredbom članka 130. stavkom 1. Zakona o komunalnom gospodarstvu („Narodne novine“ br. 68/18 - u daljnjem tekstu: Zakon), propisano je da će jedinica lokalne samouprave donijeti odluku o komunalnoj naknadi iz članka 95. stavka 1. Zakona u roku od šest mjeseci od dana stupanja na snagu Zakona.

 Odredbom članka 95. stavka 1. Zakona, propisano je da predstavničko tijelo jedinice lokalne samouprave donosi odluku o komunalnoj naknadi kojom se određuju područja zona u jedinici lokalne samouprave u kojima se naplaćuje komunalna naknada, koeficijent zone (Kz) za pojedine zone u jedinici lokalne samouprave u kojima se naplaćuje komunalna naknada, koeficijent namjene (Kn) za nekretnine za koje se plaća komunalna naknada, rok plaćanja komunalne naknade, nekretnine važne za jedinicu lokalne samouprave koje se u potpunosti ili djelomično oslobađaju od plaćanja komunalne naknade i opći uvjeti i razlozi zbog kojih se u pojedinačnim slučajevima odobrava djelomično ili potpuno oslobađanje od plaćanja komunalne naknade.

 Sukladno gore navedenom, Grad Lepoglava dužan je donijeti Odluku o komunalnoj naknadi (u daljnjem tekstu: Odluka) radi usklađivanja sa novim Zakonom koji je stupio na snagu dana 04. kolovoza 2018. godine.

Kao i do sada, komunalnu naknadu plaćaju vlasnici, odnosno korisnici stambenog, garažnog, poslovnog prostora, građevinskog zemljišta koje služi obavljanju poslovne djelatnosti te neizgrađenog građevinskog zemljišta.

U odnosu na ranije važeći Zakon, detaljno je propisan početak plaćanja komunalne naknade, a to je danom izvršnosti uporabne dozvole, odnosno danom početka korištenja nekretnine koja se koristi bez uporabne dozvole, danom sklapanja ugovora kojim se stječe vlasništvo ili pravo korištenja nekretnine, danom pravomoćnosti odluke tijela javne vlasti kojim se stječe vlasništvo nekretnine, te danom početka korištenja nekretnine koja se koristi bez pravne osnove. Novina je to što je obveznik dužan, u slučaju da u propisanom roku ne prijavi promjenu obveznika ili druge bitne podatke za obračun, plaćati komunalnu naknadu od trenutka nastanka obveze plaćanja.

Što se tiče zona u kojima se naplaćuje komunalna naknada, u predloženoj odluci nije došlo do promjena, dakle zone područja za naplatu komunalne naknade ostale su iste. Isto tako koeficijenti namjene nisu se mijenjali, pa tako za stambeni i garažni prostor ostaje koeficijent 1,00, za poslovne prostore koje služe za proizvodne djelatnosti 2, za poslovne prostore koje služe za djelatnosti koje nisu proizvodne iznosi 3,50, za građevinsko zemljište koje služi obavljanju proizvodne djelatnosti iznosi 0,20, za građevinsko zemljište koje služi obavljanju djelatnosti koje nisu proizvodne iznosi 0,35, a za neizgrađeno građevinsko zemljište iznosi 0,05.

I dalje su u Zakonu ostale odredbe koje se odnose na umanjenje koeficijenta namjene za 50% za poslovne prostore kad se poslovna djelatnost ne obavlja duže od 6 mjeseci tijekom kalendarske godine, te da za hotele, kampove i apartmanska naselja visina godišnje komunalne naknade ne može biti više od 1,5% ukupnog godišnjeg prihoda iz prethodne godine, ostvarenog u hotelima, kampovima i apartmanskim naseljima, koji se nalaze na području dotične jedinice lokalne samouprave.

Jedna od novina u odnosu na ranije važeći Zakon o komunalnom gospodarstvu je da Rješenje o komunalnoj naknadi mora sadržavati između ostalog i godišnji iznos komunalne naknade, koji se dobije umnoškom visine komunalne naknade i površine nekretnine za koju se obračunava komunalna naknada. Visina komunalne naknade dobije pak se umnoškom vrijednosti boda, koeficijenta zone i koeficijenta namjene. Odluku o vrijednosti boda komunalne naknade u godišnjem iznosu od 2,40 kuna /m2 donijelo je Gradsko vijeće Grada Lepoglave na sjednici održanoj 17. prosinca 2018.g.

Druga novina je da se postupak donošenja rješenja o komunalnoj naknadi (ispitni postupak, uputa o pravnoj lijeku, način dostave i rok, žalbeni rok i dr.) te njegova ovrha provodi po odredbama Općeg poreznog zakona (kao i za porezno rješenje), pri čemu se supsidijarno primjenjuje Zakona o općem upravnom postupku. Rješenje o komunalnoj naknadi može se donijeti i bez provedbe ispitnog postupka ako upravno tijelo raspolaže, odnosno ako su mu poznati podaci potrebni za donošenje tog rješenja.

Do sada se Opći porezni zakon primjenjivao samo na postupak prisilne naplate.

Odredbom članka 95. st. 1. točka 5. i 6. Zakona o komunalnom gospodarstvu, propisano je da predstavničko tijelo jedinice lokalne samouprave odlukom o komunalnoj naknadi određuje nekretnine važne za JLS koje se u potpunosti ili djelomično oslobađaju od plaćanja komunalne naknade kao i opći uvjeti i razlozi zbog kojih se u pojedinačnim slučajevima odobrava djelomično ili potpuno oslobađanje od plaćanja komunalne naknade.

Tako je u članku 13. predložene odluke propisano da se plaćanja komunalne naknade u potpunosti oslobađaju nekretnine u vlasništvu Grada ili dane Gradu na korištenje, nekretnine u kojima djelatnosti obavljaju trgovačka društva, javne ustanove i druge pravne osobe kojima je osnivač i vlasnik Grad odnosno u kojima se obavljaju djelatnosti koje se po zakonu financiraju iz Proračuna Grada, nadalje nekretnine koje se koriste za obavljanje vatrogasne djelatnosti, nekretnine kojima se obavljaju djelatnosti predškolskog i osnovnoškolskog obrazovanja te nekretnine koje služe vjerskim zajednicama za obavljanje njihove vjerske i obrazovne djelatnosti.

Člankom 14. prijedloga Odluke propisano je da se obveze plaćanja komunalne naknade za stambeni objekt potpuno oslobađa obveznik – član staračkog domaćinstva (samac ili 2 člana oba stariji od 65 godina) koje nema nikakvih prihoda ili su ti prihodi manji od 1.000,00 kn mjesečno po članu domaćinstva u prethodnoj godini, dok je člankom 15. prijedloga Odluke propisana mogućnost potpunog oslobođenja plaćanja obveznik plaćanja komunalne naknade za poslovni prostor u prvoj godini nastanka obveze plaćanja.

Rješenja o oslobođenju od plaćanja komunalne naknade donosi Jedinstveni upravni odjel po zahtjevu stranke.

Zaključno, sve jedinice lokalne samouprave, pa tako i Grad Lepoglava imaju obvezu uskladiti svoje akte sa novim Zakonom o komunalnom gospodarstvu i to Odluku o komunalnoj naknadi najkasnije do 4. veljače 2019. godine.

Međutim, napominje se da donošenjem predložene Odluke o komunalnoj naknadi uz već ranije donesenu Odluku o vrijednosti boda za obračun komunalne naknade u konačnici ne dolazi do povećanja visine komunalne naknade za obveznike plaćanja iste, već ona ostaje ista kao i do sada.